**Prečo je prístupnosť dôležitá?**

Prístupnosť prostredia, produktov, služieb, informácií a komunikácie je veľmi dôležitým nástrojom procesu inklúzie osôb so zdravotným znevýhodnením do života spoločnosti. Tvorbu prístupného prostredia je potrebné vnímať vo viacerých súvislostiach:

* **ako ľudsko-právny princíp** – založený na právnom, bezpečnom a spravodlivom svete pre všetkých; znevýhodnené skupiny obyvateľov majú mať zabezpečenú prístupnosť k prostrediam, produktom, službám, informáciám a komunikácii na rovnakom základe s ostatnými bez akejkoľvek formy diskriminácie alebo segregácie,
* **sociálne udržateľný rozvoj** – všetky ľudské činnosti a aktivity musia uspokojovať široké spektrum ľudských potrieb v súlade so zásadami sociálnej spravodlivosti, ľudskej dôstojnosti, inklúzie a participácie tak, aby bola súčasne zachovaná príroda (ekologický princíp) a jej reprodukčná schopnosť pre ďalšie generácie,
* **ekonomicky udržateľný rozvoj** – musia sa správne navrhovať investície do ľudí so zdravotným postihnutím, ktoré maximalizujú ich funkčné schopnosti a zároveň je potrebné odstrániť prekážky, ktoré bránia ich prístupu k sociálnym a ekonomickým príležitostiam.

**Prístupnosť a ľudské práva**

Potreba zabezpečenia prístupnosti pre osoby so zdravotným postihnutím je zakotvená vo viacerých medzinárodných dokumentoch zameraných na ochranu ľudských práv. Napríklad v súlade s článkom 13 **Všeobecnej deklarácie ľudských práv** a s článkom 12 **Medzinárodného paktu o občianskych a politických právach** je prístupnosť fyzického prostredia a verejnej dopravy základným predpokladom pre voľný pohyb osôb so zdravotným postihnutím. V týchto dokumentoch sa rovnako kladie dôraz na zabezpečenie prístupnosti komunikačných a informačných systémov, lebo sú predpokladom pre slobodu názoru a prejavu.

Najvýznamnejším medzinárodným dokumentom presadzujúcim potrebu prístupnosti je **Dohovor OSN o právach osôb so zdravotným postihnutím** (ďalej len „Dohovor“), v ktorom sa v článku 9 Prístupnosť uvádza: *“S cieľom umožniť osobám so zdravotným postihnutím, aby mohli žiť nezávislým spôsobom života a plne sa podieľať na všetkých aspektoch života, zmluvné strany Dohovoru prijmú príslušné opatrenia, ktoré zabezpečia osobám so zdravotným postihnutím na rovnakom základe s ostatnými prístup k fyzickému prostrediu, k doprave, k informáciám a komunikácii vrátane informačných a komunikačných technológií a systémov, ako aj k ďalším prostriedkom a službám dostupným alebo poskytovaným verejnosti, a to tak v mestských, ako aj vo vidieckych oblastiach.”*

Organizácia spojených národov vydala niekoľko publikácií, v ktorých poskytuje výklad článku 9 Prístupnosť z Dohovoru a kde zdôrazňuje potrebu implementácie tohto článku do legislatívnych ustanovení zmluvných štátov a následne aj do praxe. Napríklad Výbor OSN pre práva osôb so zdravotným postihnutím vydal dokument „General Comment No. 2 (2014)”, v ktorom vykladá nielen **normatívny obsah článku 9 Prístupnosť** a povinnosti zmluvných strán Dohovoru, ale uvádza aj **súvislosti prístupnosti s ostatnými článkami Dohovoru**:

* odopieranie bezbariérového prístupu k fyzickému prostrediu, doprave, informáciám a službám poskytovaným verejnosti je považované za akt diskriminácie na základe zdravotného postihnutia, ktorý je v rozpore s **článkom 5** (Rovnosť a nediskriminácia);
* pre naplnenie **článku 8** (Zvyšovanie povedomia) by sa malo zdôrazňovať, že povinnosť dodržiavať štandardy prístupnosti platí pre verejný aj súkromný sektor; má sa podporovať uplatňovanie univerzálneho navrhovania, ako aj fakt, že navrhovanie prístupného prostredia je potrebné aplikovať už od počiatočných fáz projektovania;
* pre naplnenie **článku 11** (Rizikové situácie a núdzové humanitárne situácie) majú byť osobám so zdravotným postihnutím prístupné aj pohotovostné a záchranné služby v rizikových situáciách, počas prírodných katastrof alebo pri ozbrojených konfliktoch;
* pre naplnenie **článku 13** (Prístup k spravodlivosti) je potrebné zabezpečiť bezbariérovú prístupnosť budov, v ktorých sídlia orgány na presadzovanie práva a súdnictva; všetky súvisiace informácie a komunikácia majú byť zabezpečené s ohľadom na nároky osôb so zdravotným postihnutím,
* pre naplnenie **článku 16** (Ochrana pred vykorisťovaním, násilím a zneužívaním) majú byť všetky obydlia, podporné služby a prijaté postupy prístupné s cieľom poskytnúť efektívnu a zmysluplnú ochranu pred násilím, zneužívaním a vykorisťovaním osôb so zdravotným postihnutím, najmä žien a detí,
* pre naplnenie **článku 19** (Nezávislý spôsob života a začlenenie do spoločnosti) má byť zabezpečená bezbariérová prístupnosť prostredia, dopravy, informačných a komunikačných technológií, ako aj služieb, lebo prístupnosť je podmienkou pre začlenenie ľudí so zdravotným postihnutím do ich miestnych komunít a pre zabezpečenie ich nezávislého života; na základe tohto článku má každý človek právo rozhodovať o svojom živote, kde chce žiť a s kým chce žiť – ovplyvňuje to teda aj oblasť bývania a poskytovanie komunitných sociálnych služieb,
* pre naplnenie **článku 21** (Sloboda prejavu a presvedčenia a prístup k informáciám) majú byť prístupné všetky informačné a komunikačné technológie, aby mohli osoby so zdravotným postihnutím uplatňovať právo na slobodu prejavu a presvedčenia vrátane slobody vyhľadávať, prijímať a šíriť informácie a myšlienky na rovnakom základe s ostatnými, a to prostredníctvom všetkých foriem komunikácie podľa vlastného výberu; článok 21 požaduje od zmluvných štátov, aby uznali a podporovali používanie posunkových jazykov, Braillovho písma, augmentatívnej a alternatívnej komunikácie, ako aj ďalších prístupných prostriedkov, spôsobov a formátov komunikácie (ďalej len „prístupné formáty komunikácie“) – toto je potrebné aj v súlade s článkami 24 (Vzdelávanie), 27 (Práca a zamestnávanie), 29 (Účasť na politickom a verejnom živote) a 30 (Účasť na kultúrnom živote, rekreácii, záujmových aktivitách a športe),
* pre naplnenie **článku 24** (Vzdelávanie) je nevyhnutné, aby bola zabezpečená bezbariérovo prístupná doprava do škôl, prístupné musia byť školské budovy a areály, informačno-komunikačné systémy a študijné materiály; celé vzdelávacie prostredie a s tým súvisiace procesy musia byť navrhnuté tak, aby boli vytvorené podmienky na inkluzívne vzdelávanie a aby umožnili rovnosť a začlenenie študentov so zdravotným postihnutím na rovnakom základe s ostatnými,
* pre naplnenie **článku 25** (Zdravie) je nutné zabezpečiť bezbariérový prístup do všetkých priestorov, kde sú poskytované služby zdravotnej starostlivosti a sociálnej ochrany, všetky informačné a komunikačné činnosti týkajúce sa poskytovania zdravotnej starostlivosti musia byť poskytované v prístupných formátoch komunikácie,
* pre naplnenie **článku 27** (Práca a zamestnávanie) je potrebné si uvedomiť, že osoby so zdravotným postihnutím nemôžu účinne využívať svoje pracovné a zamestnanecké práva, ak je pracovisko samo o sebe neprístupné, rovnako všetky informácie týkajúce sa práce, inzeráty o pracovných ponukách, výberových konaniach, ako aj komunikácia na pracovisku, ktorá je súčasťou pracovného procesu, musia byť poskytované v prístupných formátoch komunikácie; pracoviská majú byť prístupné vo verejnom aj v súkromnom sektore,
* pre naplnenie **článku 28** (Primeraná životná úroveň a sociálna ochrana) zmluvné štáty musia prijať potrebné opatrenia, aby boli zabezpečené služby sociálnej starostlivosti, ktoré sú poskytované v bezbariérovo prístupných budovách a v prístupných formátoch komunikácie; programy sociálneho bývania majú ponúkať bývanie, ktoré je prístupné pre osoby so zdravotným postihnutím a seniorov,
* pre naplnenie **článku 29** (Účasť na politickom a verejnom živote) osoby so zdravotným postihnutím nie sú schopné vykonávať uvedené práva rovnocenne a efektívne, ak by zmluvné štáty nezabezpečili prístupnosť vo všetkých oblastiach - volebných postupoch a volebných miestnostiach; volebné materiály musia byť ľahko zrozumiteľné a poskytované v prístupných formátoch komunikácie,
* Pre naplnenie **článku 30** (Účasť na kultúrnom živote, rekreácii, záujmových aktivitách a športe) osoby so zdravotným postihnutím majú právo participovať na kultúrnych, rekreačných, záujmových a športových aktivitách – je potrebné zabezpečiť prístup ku kultúrnym podujatiam a kultúrnym materiálom v prístupných formátoch komunikácie - k televíznym programom, filmom, divadlu a iným kultúrnym aktivitám a zabezpečiť bezbariérový prístup do budov určených na kultúrne aktivity, ako sú divadlá, múzeá, kiná, knižnice a služby pre turistov; zabezpečenie prístupnosti kultúrnych a historických pamiatok, ktoré sú súčasťou národného kultúrneho dedičstva môže byť za určitých okolností problém, avšak zmluvné štáty sú povinné usilovať o to, aby tieto kultúrne pamiatky bezbariérovo sprístupnili;
* pre naplnenie **článku 32** (Medzinárodná spolupráca) je potrebné podporovať medzinárodnú spoluprácu, ktorá je významným nástrojom pri podpore a výskume prístupnosti a univerzálneho navrhovania; všetky nové investície vykonané v rámci medzinárodnej spolupráce majú byť použité aj na účely odstránenia existujúcich bariér a na zabránenie vzniku nových prekážok; rovnako je dôležitá spolupráca pri tvorbe medzinárodných štandardov prístupnosti, na príprave ktorých sa musia podieľať aj osoby so zdravotným postihnutím,
* pre naplnenie **článku 33** (Vykonávanie dohovoru na vnútroštátnej úrovni a monitorovanie) je potrebné zabezpečiť kontrolu napĺňania článku 9 Prístupnosť, ktorý je kľúčovým aspektom pri procese národného a medzinárodného monitorovania z pohľadu napĺňania všetkých ustanovení Dohovoru; zmluvné štáty sú povinné zriadiť kontaktné miesta v rámci svojich vlád pre záležitosti týkajúce sa plnenia Dohovoru, rovnako musia vytvoriť národné rámce pre monitorovanie implementácie Dohovoru, ktoré zahŕňajú jeden alebo viac nezávislých kontrolných mechanizmov; procesy národného a medzinárodného monitorovania plnenia ustanovení Dohovoru by sa mali uskutočniť prístupným spôsobom v alternatívnych formátoch komunikácie, ktorý podporuje a zabezpečuje účasť osôb so zdravotným postihnutím a ich reprezentatívnych organizácií na tomto procese.

V akčnom pláne 2010-2015 **Európska stratégia pre oblasť zdravotného postihnutia**, v rámci špecifického cieľa prevencie, zisťovania a odstraňovania prekážok brániacich prístupnosti, sa Európska komisia zaviazala ustanoviť všeobecný právny rámec pre celoplošné zavedenie prístupnosti do praxe. Ako sa uvádza v dokumente: „*Táto stratégia je zameraná na odstraňovanie bariér. Komisia identifikovala osem hlavných oblastí, v ktorých je potrebné prijať opatrenia: prístupnosť, zapojenie, rovnosť, zamestnanosť, vzdelávanie a odborná príprava, sociálna ochrana, zdravie a osvetová činnosť. V každej oblasti sú identifikované kľúčové opatrenia*.”

**Prístupnosť je právne vymožiteľná** na základe ustanovení národných aj medzinárodných právnych predpisov v oblasti ľudských práv (alebo týkajúcich sa ochrany ľudských práv a základných slobôd). Občan, ktorý sa cíti byť diskriminovaný z dôvodu, že nie je pre neho prístupné prostredie, produkt, služba alebo informácia, môže sa na Slovensku domáhať ochrany svojich práv na základe Zákona o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov **(antidiskriminačný zákon)**, alebo na základe ratifikovaného **Dohovoru o právach osôb so zdravotným postihnutím**. Pokiaľ nie je dostatočným spôsobom vyriešený a zabezpečený napr. bezbariérový prístup do budovy, dochádza k porušeniu základného práva na prístupnosť zaručeného čl. 9 Dohovoru. V prípade, ak sa občan domnieva, že nie je zabezpečená prístupnosť, môže sa s podnetom obrátiť aj na Úrad komisára pre osoby so zdravotným postihnutím. Jedným z oprávnení Úradu komisára pre osoby so zdravotným postihnutím je aj navrhovanie opatrení, ktoré zlepšia a zabezpečia bezbariérový prístup. Európsky súd pre ľudské práva môže prijať podnet len vtedy, ak boli vyčerpané všetky právne kroky na národnej úrovni.

**Prístupnosť a sociálna udržateľnosť**

**Trvalo udržateľný rozvoj** (nariadenie EÚ 2493/2000) je charakterizovaný ako „*zodpovednosť za zlepšenie životnej úrovne a blahobytu komunity alebo spoločnosti v medziach kapacity regionálnych ekosystémov, so zachovaním prírodného bohatstva a jeho biologickej rozmanitosti v prospech súčasných a budúcich generácií.*“

**Sociálna udržateľnosť** je zameraná na zvýšenie kvality spoločnosti, pričom skúma vzťahy medzi spoločnosťou a prírodou, ako aj vzťahy vo vnútri spoločnosti. Sociálna udržateľnosť je naplnená vtedy, ak všetky spoločenské činnosti uspokoja široké spektrum ľudských potrieb v súlade so zásadami sociálnej spravodlivosti, ľudskej dôstojnosti a participácie. Politiky a stratégie orientované na sociálnu udržateľnosť sú teda založené na právnom, bezpečnom a spravodlivom svete pre všetkých. Zohľadnenie nárokov, potrieb a túžob všetkých ľudí by sa malo premietnuť do každého kľúčového sektoru v spoločnosti. V súčasnosti sa preferuje etický prístup zameraný na človeka a na jeho „sociálne začlenenie“ vo všetkých oblastiach, teda aj v oblastiach súvisiacich s tvorbou fyzického prostredia – v územnom plánovaní, projektovaní a realizácii stavieb, pri prevádzke, správe a údržbe zastavaného prostredia.

Sociálna udržateľnosť úzko súvisí s prístupnosťou, pretože je jednou z podmienok sociálneho začlenenia znevýhodnených skupín obyvateľstva do života komunity na základe princípu sociálnej spravodlivosti.

Podľa autorov dokumentu OSN „**Prístupnosť a rozvoj**“, je prístupnosť celosvetovou verejnou hodnotou , lebo „prispieva k zlepšeniu spoločenského blahobytu“ a „*prístupnosť môže hrať významnú úlohu v rozvoji: mnoho percent svetovej populácie všetkých vekových kategórií môže profitovať z prístupnosti a postupného odstraňovania prekážok, ktoré bránia ich plnej a účinnej účasti na spoločenskom živote a rozvoji*“. V tomto dokumente sa tiež uvádza, že rozvojová agenda po roku 2015 by mala obsahovať aj záväzok sprístupniť prostredie vo všetkých sektoroch a systémoch spoločnosti na základe rovnosti pre všetkých. **Prístupnosť je potrebné vnímať ako investíciu a nie ako otázku nákladov, čo si vyžaduje zmenu myslenia a politík.** Ciele by nemali byť postavené na vyrovnávaní príležitostí pre osoby so zdravotným postihnutím, ale na opatreniach, ktoré zabezpečia prístupnosť systémov pre všetkých ľudí prostredníctvom uplatňovania princípov Univerzálneho navrhovania.

**Prístupnosť a ekonomická udržateľnosť**

V súvislosti s dlhodobým trendom starnutia populácie bude čeliť viacerým výzvam najmä dlhodobá sociálna starostlivosť. Jednak možno očakávať obrovský nárast osôb v núdzi, lebo v priebehu nasledujúcich piatich desaťročí sa počet odkázaných Európanov vo veku nad 80 rokov strojnásobí, a takisto možno predpokladať nedostatok opatrovateľov z dôvodu poklesu počtu osôb v produktívnom veku.

V ekonomickej štúdii **Zdravotné postihnutie a rozvoj** (Metts, 2004) vypracovanej pre Svetovú banku sú vyčíslené straty ročného hrubého domáceho produktu (ďalej len „HDP“) jednotlivých štátov, ktoré vznikajú v dôsledku zdravotného postihnutia. Z výsledkov štúdie vyplýva, že straty v rámci celosvetového HDP v dôsledku zdravotného postihnutia sa môžu pohybovať medzi 1,71 biliónmi USD a 2,23 biliónmi USD ročne, čo predstavuje 5,35 % až 6,97 % z celkového celosvetového HDP. Podľa tejto štúdie je veľmi dôležité „***znižovať ekonomické dopady zdravotného postihnutia na HDP štátov tým, že sa budú zvyšovať funkčné schopnosti osôb so zdravotným postihnutím a odstránia sa prekážky, ktoré bránia ich prístupu k sociálnym a ekonomickým príležitostiam***. Podľa Mettsa majú ľudia so zdravotným postihnutím obrovský ekonomický potenciál a tvoria "hlavnú menšinu", u ktorej zostávajú nevyužité zdroje rozmanitosti, talentu a inovácií. Oni aj ich rodiny, predstavujú veľkú spotrebiteľskú základňu a sú predpokladom pre vytváranie nových obchodných príležitostí. Podľa štúdie je preto potrebné správne navrhovať investície do ľudí so zdravotným postihnutím, ktoré maximalizujú ich funkčné schopnosti a vytvárajú sociálne a ekonomické príležitosti. Je potrebné zavádzať zmysluplné sociálne a ekonomické príspevky a odstrániť fyzické, sociálne a environmentálne bariéry identifikované v ICF (Medzinárodná klasifikácia funkčnosti, dizability a zdravia, WHO), lebo prostredia, v ktorých žijú osoby so zdravotným postihnutím majú priamy vplyv na ich funkčnú schopnosť a na rôzne druhy aktivít, na ktorých môžu participovať v rámci svojich komunít a spoločností.

Architektúra a dizajn zastavaného prostredia sú kľúčové faktory fyzickej a sociálnej integrácie osôb so zdravotným postihnutím. Metts vo svojej štúdii uvádza: „**Neprístupné prostredia, produkty, služby a informácie naopak generujú ekonomické straty, lebo zvyšujú mieru odkázanosti osôb so zdravotným postihnutím na sociálnu starostlivosť.**

V uvedenej štúdii sa odporúča aplikovať **univerzálne navrhovanie**:

* Existujú dôkazy, ktoré preukazujú, že začlenenie princípov univerzálneho navrhovania do novej výstavby je najefektívnejší spôsob, ako zlepšiť prístupnosť zastavaných prostredí.
* Predložené dôkazy naznačujú, že implementácia univerzálneho navrhovania do novej výstavby, prináša ekonomickú návratnosť. Výskum relatívnych nákladov a prínosov univerzálne prístupného prostredia preukázal, že zlepšenie prístupnosti má pozitívne ekonomické dopady, ktoré sú ľahko vykonateľné.
* Implementácia univerzálneho navrhovania do projektov v počiatočných fázach tvorivého procesu je takmer vždy omnoho lacnejšia ako dodatočná debariérizácia. Náklady na implementáciu prístupnosti do nových budov a infraštruktúry sú zvyčajne veľmi malé – cca 0,72 % z celkových nákladov na realizáciu stavby.

V roku 2004 bola vo Švajčiarsku vypracovaná podobná štúdia „**Bezbariérová výstavba – problémy pri výkone projektovej činnosti**“, ktorej cieľom bolo porovnať, aké doplnkové náklady vzniknú, keď sa budú novostavby realizovať v súlade s princípmi univerzálneho navrhovania a aké náklady vzniknú, ak sa investuje do debariérizácie stavieb. Pri modelových výpočtoch boli hodnotené náklady na výstavbu a debariérizáciu 140 stavieb v rámci celého Švajčiarska. Z výsledkov štúdie je zrejmé, že náklady na bezbariérovosť sú závislé hlavne od veľkosti a druhu stavby. Štúdia, podobne ako predchádzajúca štúdia Svetovej banky, dokazuje, že náklady na bezbariérovosť stavby sú tým nižšie, čím skôr sa s aplikovaním univerzálneho navrhovania počíta. Ekonomicky najefektívnejšie sú stavby, ktoré sú bezbariérovo navrhnuté už vo fáze tvorby projektovej dokumentácie.

Výstupy švajčiarskej štúdie: „**Priemerné doplnkové náklady na budovy projektované a realizované v súlade s požiadavkami univerzálneho navrhovania boli vyčíslené na 0,81 % z celkovej hodnoty stavby“.** Ako uvádzajú autori štúdie, „*hlavná časť doplnkových nákladov na bezbariérovosť (priemerne 83 %) sú investície spojené s realizáciou výťahov alebo širších dverí, ktoré nesúvisia len so zabezpečením prístupnosti pre osoby so zdravotným postihnutím, lebo súčasne zlepšujú funkčnosť prevádzky, zvyšujú kvalitu stavby na realitnom trhu a súčasne zvyšujú komfort pre všetkých užívateľov.* V závere štúdie sa uvádza, že pomalá implementácia zásad bezbariérovosti vo výstavbe nesúvisí s technickými problémami, ani s vysokými investíciami, minimálne pri novostavbách, ale hlavnou príčinou nepriaznivého stavu je slabá empatia a neochota u architektov, stavebných inžinierov a pracovníkov stavebných úradov.